Udhëzim
Nr. 17, datë 16.4.2015

Për llojin, përmbajtjen, formatin dhe procedurën e dhënies së dokumenteve të certifikimit për kursantët në sistemin e formimit profesional

Në mbështetje të nenit 102, pika 4 e Kushtetutës së Republikës së Shqipërisë dhe nenit 14 pika 2 të ligjit nr. 8872, datë 29.3.2002, "Për arsimin dhe formimin profesional në Republikën e Shqipërisë", të ndryshuar,

Udhëzoj:

1.Dokumentet e certifikimit janë dokumentet zyrtare që pasqyrojnë rezultatet e arritjeve të kursantëve për programe të kurseve kombëtare ose të veçanta të formimit profesional.
2. Dokumentet e certifikimit që lëshohen nga institucionet ofruese të arsimit dhe formimit profesional për kursantët që ndjekin kurset e formimit profesional janë:
a) Certifikata kombëtare;
b) Certifikata;
c) Dëshmia.
3."Certifikata kombëtare" lëshohet për kursin e unifikuar të formimit profesional kur kursanti përfundon me sukses programin përkatës.
4. "Certifikata" lëshohet për kursin jo të unifikuar të formimit profesional kur kursanti përfundon me sukses programin përkatës.
5. "Dëshmia" lëshohet për kursantët që kanë ndjekur kursin e formimit profesional, por nuk kanë plotësuar kushtet për t'u pajisur me certifikatë.
6. Konsiderohen që nuk plotësojnë kushtet për certifikim:
a)Kur kursantët nuk përmbushin plotësisht programin e një kursi kombëtar ose të veçantë;
b)Nuk përmbushin rregullat për të hyrë apo janë vlerësuar negativisht në provimin përfundimtar (nëse aplikohet).
7.Certifikata kombëtare përmban këto ele-mente:
a)Stemën e ministrisë përgjegjëse për çështjet sociale;
b)Emrin dhe kodin identifikues të institucionit ofrues të kursit kombëtar të formimit, që lëshon certifikatën;

c)Të dhënat personale të kursantit që përfton certifikatën, përfshirë: emrin, atësinë, mbiemrin, datëlindjen, vendlindjen, si dhe kodin identifikues;
ç)Të dhënat për kursin kombëtar (emërtimi, kohëzgjatja, kodi);
d)Rezultatet e provimit përfundimtar;
dh)Datën e lëshimit të certifikatës;
e)Emrin dhe pozicionin e personit nënshkrues të autorizuar prej institucionit përkatës të formimit profesional;
ë)Vulën e institucionit.
8. Certifikata përmban këto elemente:
a)Emrin dhe kodin identifikues të institucionit ofrues të formimit profesional që lëshon certifikatën;
b)Të dhënat personale të kursantit që përfton certifikatën, përfshirë:emrin, atësinë, mbiemrin, datëlindjen, vendlindjen, si dhe kodin identifikues;
c)Të dhënat për kursin e formimit (emërtimi, kohëzgjatja);
ç)Rezultatet e kursit në bazë të njësive mësimore (module, lëndë, tema, projekte etj.);
d)Rezultatet e provimit përfundimtar (nëse aplikohet);
dh)Datën e lëshimit të certifikatës;
e)Emrin dhe pozicionin e personit nënshkrues të autorizuar prej institucionit përkatës të formimit profesional;
ë)Vulën e institucionit.
9.Dëshmitë përmbajnë këto elemente:
a)Emrin dhe kodin identifikues të institucionit ofrues të formimit profesional që lëshon dëshminë;
b)Të dhënat personale të kursantit që përfton dëshminë, përfshirë: emrin, atësinë, mbiemrin, datëlindjen, vendlindjen, si dhe kodin identifikues;
c)Listën e njësive mësimore (module, lëndë, tema, projekte, etj.) ku është kalues kursanti dhe rezultatet përkatëse të vlerësimit;
ç)Datën e lëshimit të dëshmisë;
d)Emrin dhe pozicionin e personit nënshkrues i autorizuar prej institucionit përkatës të formimit profesional;
dh)Vulën e institucionit.
10.Formati i certifikatës kombëtare përgatitet nga Agjencia Kombëtare e Arsimit dhe Formimit Profesional eKualifikimeve dhe miratohet me urdhër të ministrit përgjegjës për çështjet sociale.
11.Formati i certifikatës përgatitet dhe miratohet nga vetë institucioni ofrues i kursit të veçantë.
12.Institucionet publike ofruese të formimit profesional dhe institucionet jopublike të licencuara të formimit profesional marrin masa për shpërndarjen e dokumenteve të certifikimit.
13.Dokumenti i certifikimit i jepet vetëm personit në emër të të cilit është lëshuar, apo një personi tjetër të autorizuar me prokurë prej tij.
14.Kopjet e certifikatave dhe dëshmive me fotografi të çdo kursanti arkivohen.
15.Për zbatimin e këtij udhëzimi ngarkohen ministria përgjegjëse për çështjet sociale, Agjencia Kombëtare e Arsimit, Formimit Profesional dhe Kualifikimeve dhe institucionet ofruese të formimit profesional.
Ky udhëzim hyn në fuqi pas botimit në Fletoren Zyrtare.

Ministri i Mirëqenies Sociale 
dhe Rinisë
Erion Veliaj

